স্মৃতি ঝা
স্মৃতি ঝা (জন্ম: ২৬ ফেব্রুয়ারি ১৯৮৬) হচ্ছেন একজন ভারতীয় টেলিভিশন অভিনেত্রী, যিনি ভারতীয় ধারাবাহিক নাটকে অভিনয় করেন। তিনি ডিজনি চ্যানেলের শিশুতোষ নাটক ধুম মাচাও ধুমে মালিনী শর্মার ভূমিকায় অভিনয় করার মাধ্যমে অভিনয় জগতে আত্মপ্রকাশ করেন। এনডিটিভিতে প্রচারিত ধারাবাহিক জ্যোতি-এ সুধা শর্মার চরিত্রে অভিনয় করার মাধ্যমে স্মৃতি অধিক জনপ্রিয়তা অর্জন করেন। তিনি বর্তমানে জি টিভির জনপ্রিয় নাটক কুমকুম ভাগ্যতে প্রজ্ঞ্যা নামক প্রধান চরিত্রে অভিনয় করেন। তিনি নেপালের কাঠমান্ডুতে অবস্থিত আধুনিক ভারতীয় স্কুল এবং পরবর্তীতে দিল্লি পাবলিক স্কুল থেকে শিক্ষা লাভ করেন। তার পরিবারের সদস্যরা তাকে তার ডাক নাম ঝালি, তিতু নামে ডাকে। অন্যদিকে, বিনোদন শিল্পে তার বন্ধুরা তাকে চাশমিশ, ফুজ্ঞি, হাওয়া হাওয়াই, লেডি মোগাম্বো ইত্যাদি নামে ডেকে থাকে। কিন্তু তার সবচেয়ে আকর্ষণীয় নামটি তিনি তার ইন্সটাগ্রামের প্রোফাইল নাম দিয়েছেন, যেটি হচ্ছে "পাগল অরাত"। স্মৃতি ঝা হচ্ছেন একজন সূক্ষ্ম কবি। তার অভিনীত নাটক দিল সে দি দুয়া... সৌভাগ্যবতী ভব? এবং বালিকা বধুর জন্য তিনি নিজেই নিজের বেশ কয়েকটি সংলাপ লিখেছিলেন।